పిచ్ చూసి వ్యూహం మార్చా: భువనేశ్వర్
TNN| Oct 26, 2017, 12.51 PM IST
పుణె వన్డేలో పిచ్‌ చూసి తాను వ్యూహం మార్చినట్లు భారత్ ఫాస్ట్ బౌలర్ భువనేశ్వర్ కుమార్ వెల్లడించాడు. బుధవారం న్యూజిలాండ్‌తో జరిగిన ఈ రెండో వన్డేలో భారత్ 6 వికెట్ల తేడాతో గెలుపొందిన విషయం తెలిసిందే. ఈ మ్యాచ్‌లో మొత్తం 10 ఓవర్లు బౌలింగ్ చేసిన భువనేశ్వర్ కుమార్ 45 పరుగులిచ్చి.. ఆరంభంలోనే ఓపెనర్లు మార్టిన్ గప్తిల్ (11), కొలిన్ మున్రో (10) వికెట్లతో పాటు మిడిల్ ఓవర్లలో హెన్రీ నికోలస్ (42) వికెట్ పడగొట్టాడు. దీంతో తొలుత బ్యాటింగ్ చేసిన న్యూజిలాండ్ 230/9కే పరిమితమైంది.
‘మ్యాచ్ ఆరంభంలో కొత్త బంతితో బౌలింగ్ చేసేటప్పుడు సాధారణంగా నేను స్వింగ్ రాబట్టేందుకు ఎక్కువ ప్రయత్నిస్తుంటాను. అయితే.. పుణె పిచ్‌ నుంచి నేను ఆశించిన మేర స్వింగ్‌కి సహకారం లభించలేదు. దీంతో నా వ్యూహాన్ని మార్చుకుని క్రమశిక్షణతో గుడ్ లెంగ్త్‌ ప్రదేశంలో బంతులు విసిరాను. కివీస్‌‌కి బ్యాట్స్‌మెన్ చిక్కారు. మైదానంలో ఆత్మవిశ్వాసంతో ఉంటే.. ఫలితాలు వాటంతట అవే వస్తాయి. ఇక్కడ భారత్ మేనేజ్‌మెంట్‌కి థ్యాంక్స్ చెప్పాలేమే. ఎందుకంటే.. గతంలో కంటే ఎక్కువగా ఫిటెనెస్‌పై దృష్టి సారించేలా ప్రస్తుతం ప్రోత్సహిస్తున్నారు. దీంతో నా ప్రదర్శన కూడా మునుపటి కంటే మెరుగైంది’ అని భువనేశ్వర్ వివరించాడు. ఈ మ్యాచ్‌లో భువనేశ్వర్ కుమార్‌కి ‘మ్యాన్ ఆఫ్ ద మ్యాచ్’ లభించింది.